Geen boete danksy voël in vlugFoto: Viersen-polisie/Duitsland Daar is ŉ Duitse uitdrukking, om “tierisches Glueck” of “dieregeluk” te hê – en dit is beslis van toepassing in die saak van ŉ man wat ŉ boete vrygespring het danksy ŉ voël in vlug. Die polisie in Duitsland het gesê die motor is verlede week teen 54 km/h in ŉ 30 km/h-sone bestuur in Viersen, in die weste van die land. Die oortreding sou die bestuurder €105 (ongeveer R1 700) uit die sak gejaag het, as die persoon behoorlik geïdentifiseer kon word. Die voël het egter op die betrokke tydstip reg voor die kamera ingevlieg en die bestuurder se gesig word versper. “Ons sal die spoedvraat in dié geval in vrede laat,” lui ŉ verklaring van die polisie. “Die duif moet eintlik ook ŉ boete kry want hy het duidelik ook te vinnig gevlieg,” het beamptes geskerts.